Mil-lum, jidħol fis-seħħ ir-Regolament dwar iċ-Ċertifikat COVID Diġitali tal-UE. Dan ifisser li ċ-ċittadini u r-residenti tal-UE issa se jkunu jistgħu joħorġu u jivverifikaw iċ-Ċertifikati COVID Diġitali tagħhom madwar l-UE. Wieħed u għoxrin Stat Membru kif ukoll in-Norveġja, l-Iżlanda u l-Liechtenstein diġà bdew joħorġu ċ-ċertifikati qabel l-iskadenza tal-lum, u ħames pajjiżi tal-UE se jibdew mil-lum. Ix-xogħol tal-Kummissjoni fuq iċ-Ċertifikati COVD Diġitali tal-UE tmexxa mill-Kummissarju Didier Reynders b'kooperazzjoni mill-qrib mal-Viċi Presidenti Věra Jourová u Margaritis Schinas u l-Kummissarji Thierry Breton, Stella Kyriakides, u Ylva Johansson. Waqt li laqgħet id-dħul fis-seħħ taċ-Ċertifikat COVID Diġitali tal-UE, il-President Ursula von der Leyen qalet: “L-Unjoni Ewropea qed tagħti riżultati għaċ-ċittadini tagħha. Iċ-Ċertifikat COVID Diġitali Ewropew huwa simbolu ta' Ewropa miftuħa u sikura li qed tiftaħ b'mod kawtel billi tqiegħed l-ewwel il-protezzjoni tas-saħħa taċ-ċittadini tagħna. F'Marzu, wegħedna li jkollna sistema mifruxa mal-UE kollha biex niffaċilitaw l-ivvjaġġar ħieles u sikur fl-UE sal-vaganzi tas-sajf. Issa nistgħu nikkonfermaw li s-sistema taċ-Ċertifikat COVID Diġitali tal-UE bdiet taħdem sew. Il-maġġoranza l-kbira tal-Istati Membri tal-UE diġà huma konnessi mas-sistema u lesti biex joħorġu u jivverifikaw iċ-Ċertifikati. Diġà ġew iġġenerati ktar minn 200 miljun ċertifikat. Qed ngħinu lill-Ewropej jiksbu lura l-libertà li japprezzaw u jgħożżu tant.” Iċ-Ċertifikat COVID Diġitali tal-UE L-għan taċ-Ċertifikat COVID Diġitali tal-UE huwa li jiffaċilita l-moviment liberu u sikur fl-UE matul il-pandemija tal-COVID-19. L-Ewropej kollha għandhom id-dritt għal moviment liberu, anki mingħajr iċ-ċertifikat, iżda ċ-ċertifikat se jiffaċilita l-ivvjaġġar, u b'hekk jgħin biex id-detenturi jiġu eżentati minn restrizzjonijiet bħall-kwarantina. Iċ-Ċertifikat COVID Diġitali tal-UE se jkun aċċessibbli għal kulħadd u: Skont ir-regoli l-ġodda, l-Istati Membri jridu jevitaw li jimponu restrizzjonijiet addizzjonali fuq l-ivvjaġġar lid-detenturi ta' Ċertifikat COVID Diġitali tal-UE, sakemm dan ma jkunx meħtieġ u proporzjonat biex titħares is-saħħa pubblika. Barra minn hekk, il-Kummissjoni impenjat ruħha li timmobilizza EUR 100 miljun permezz tal-Istrument għall-Appoġġ ta' Emerġenza biex tappoġġa lill-Istati Membri biex jipprovdu testijiet affordabbli. Sfond Fis-17 ta' Marzu 2021, il-Kummissjoni Ewropea ppreżentat proposta biex jinħoloq Ċertifikat COVID tal-UE biex jiffaċilita l-moviment liberu sikur taċ-ċittadini fl-UE matul il-pandemija. Fl-20 ta' Mejju, il-koleġiżlaturi waslu għal ftehim proviżorju. Fl-1 ta' Ġunju, il-bażi teknika tas-sistemi, il-gateway tal-UE, bdiet topera, li tippermetti l-verifika tal-karatteristiċi ta' sigurtà li jinsabu fil-kodiċijiet QR. Biex ilaħħqu mal-iskadenza tal-1 ta' Lulju, it-30 pajjiż tal-UE u taż-ŻEE huma kollha kollegati mal-gateway. Mill-1 ta' Ġunju, l-ewwel Stati Membri bdew joħorġu ċ-ċertifikati; b'kollox, 21 pajjiż tal-UE antiċipaw l-iskadenza tal-1 ta' Lulju. Wara l-firma uffiċjali fl-14 ta' Ġunju, ir-Regolament ġie ppubblikat fil-15 ta' Ġunju. Ir-Regolament se jidħol fis-seħħ illum, l-1 ta' Lulju, b'perjodu ta' dħul gradwali fuq sitt ġimgħat għall-ħruġ taċ-ċertifikati għal dawk l-Istati Membri li jeħtieġu aktar żmien. Għal Aktar Informazzjoni Website Skeda informattiva Mistoqsijiet u Tweġibiet (aġġornament) Għadd ta' videos ġodda Video dwar iċ-Ċertifikat COVID Diġitali tal-UE L-UE tiftaħ mill-ġdid